Christian H. Hansen (DF), 2008-04-21:
Det blev altså ikke tilfældet, men jeg takker for Ny Alliances tilslutning til, at vi, sådan som jeg forstod det, under udvalgsbehandlingen kan komme et dyreværnspoliti i Danmark lidt nærmere.
Også tak for den positive tilkendegivelse fra SF's side.
Når vi i Dansk Folkeparti mener, der skal lægges vægt på dette område, er det jo, fordi vi har set en lang række sager herhjemme, hvor dyremishandling har taget overhånd, og antallet er stigende.
Der har været tilfælde, hvor hunde er blevet hængt, dyr har fået skåret ørerne af, og som jeg har ridset op under debatten, har der været sager, hvor politiet ikke har ageret, og hvor man sådan set ikke har gjort nok for at gå konkret ind i de enkelte sager.
Et andet problem, vi har herhjemme, er jo, at man faktisk ikke bruger den lovgivning, der er, til f.eks. at frakende folk retten til at have med dyr at gøre.
Det er i alt for få tilfælde, vi ser den mulighed blive brugt, og det skal vi også have strammet op på.
Når Socialdemokratiet i dag kan sige, at det er for dyrenes skyld, man ikke vil støtte forslaget, synes jeg egentlig bare, vi skal lade den bemærkning tale for sig selv.
For dyrenes skyld kan Socialdemokratiet ikke støtte et forslag om et politi, der skal tage vare på dyrenes ve og vel, og så behøver man egentlig ikke sige mere.
Samtidig har Socialdemokratiet tidligere på dagen udtalt, at nu vil man gøre en masse for at skaffe flere politibetjente, fordi man mener, der er mangel på politibetjente, men inden for de bestående rammer kan der altså sagtens udvikles et dyreværnspoliti, og det skal nok komme til at køre.
Det hænger jo overhovedet ikke sammen, men det er jo ikke første gang, vi har set, at socialdemokratisk politik ikke gør det.
Forslaget er sådan set bl.a. fremsat for at få taget hul på den debat, som det er væsentligt at få taget, og den har vi så også fået taget i dag.
Jeg håber, at vi måske i løbet af udvalgsbehandlingen også kan arbejde videre med at få skabt nogle mere konkrete rammer for de enkelte enheder, som man snakker om er i gang nu, men som jo i virkeligheden ikke rigtig eksisterer.
Det kan godt være, der er nogle folk, der kommer på nogle kurser og sådan noget, men det er altså ikke den tilbagemelding, man får fra folk, der arbejder med dyrevelfærd, om, hvordan politiets håndtering af disse sager fungerer i virkeligheden.
Tingene fungerer simpelt hen ikke i praksis, og det er bl.a. det, vi med forslaget vil sørge for, at de kommer til i fremtiden.
At justitsministeren ikke gør det, kommer ikke så meget bag på mig, for i dyreværnssager er det tit sådan, at fra Justitsministeriets side snakker man om, at nu skal der gøres en masse, men når det kommer til handling, bliver der ikke gjort noget.
Derfor kunne Venstre jo godt vise vejen frem og tage hånd om dyrevelfærden, men det gør man heller ikke.
I Venstre har man også fået en tendens til, at når det handler om dyrevelfærd, snakker man om det og siger i den ene avisartikel efter den anden og i TV-avisen, at nu vil man gøre en masse på området.
Men nej, når muligheden er der for at gøre noget, springer man simpelt hen over, hvor gærdet er lavest, og løber væk.
Populært kunne man sige, at Venstre forsvinder med halen mellem benene, når det handler om dyrevelfærd.
Jeg synes, det er sørgeligt for dyrene, og jeg synes, det er sørgeligt for de mange mennesker ude i landet, der har engageret sig i kampen for et dyreværnspoliti, at der er en så ringe opbakning i Folketinget.
Justitsministeren nævnte ikke engang i sin tale, at hun faktisk har modtaget en masse underskrifter fra folk, som ønsker et dyreværnspoliti.
Det kunne man da i det mindste godt have nævnt, det gjorde man heller ikke, men det er jo nok, fordi det er sådan, at når der noget, der har stor folkelig opbakning, skal man være lidt tys-tys med det herinde, når det ikke er noget, man selv kan gå ind for.
For dyrenes skyld må jeg sige, at det har været en lidt kedelig debat.
Men fra min side bliver der arbejdet videre i udvalgsbehandlingen på, at det skal lykkes, og jeg tror, det vil lykkes en dag, når det er sådan, at der er kommet et lille dyrevelfærdshjerte i hvert parti.